ספיידר-נואר

ספיידר-נואר (באנגלית: Spider-Noir) היא סדרת טלוויזיה אמריקאית מסוגת גיבורי-על ופילם נואר, שפותחה על ידי אורן אוזיאל, סטיב לייטפוט, פיל לורד, כריסטופר מילר ואיימי פסקל עבור שירותי הזרמת המדיה "MGM+" ופריים וידאו. הסדרה מבוססת על דמותו של ספיידרמן נואר מבית "מארוול קומיקס", ועוקבת אחר חוקר פרטי מזדקן וגיבור-על לשעבר בגרסה אלטרנטיבית של ניו יורק בשנות ה-30 של המאה ה-20, המתמודד עם עברו הסוער. הסדרה מופקת על ידי "Sony Pictures Television" ואולפני אמזון, ומתרחשת ביקום חלופי במסגרת זיכיון "יקום ספיידרמן של סוני" (SSU).

בסדרה מככב ניקולס קייג' בדמותו של בן ריילי / העכביש, בתפקידו הראשי הראשון בסדרת טלוויזיה, לאחר שדיבב גרסה של הדמות בסרט ההנפשה "ספיידרמן: ממד העכביש" (2018). לצידו משתתפים לאמורן מוריס, לי ג'ון לי, קארן רודריגז, אייברהם פופולה, ג'ק יוסטון וברנדן גליסון.

הסדרה הוכרזה לראשונה בפברואר 2023, כשנמסר על מעורבותו של אורן אוזיאל בפיתוחה; בדצמבר 2023 הצטרף סטיב לייטפוט כשואו ראנר, והשניים שימשו כמפיקים בפועל ומנהלי הסדרה. במאי 2024 אושר ליהוקו של קייג', ובאותו חודש הוזמנה הסדרה רשמית תחת השם "Noir", אשר שונה ביולי 2024 לשמה הנוכחי. הצילומים התקיימו בלוס אנג'לס מאוגוסט 2024 ועד מרץ 2025.

הסדרה עתידה לעלות לשידור בארצות הברית ב-25 במאי 2026 בערוץ "MGM+", ותכלול שמונה פרקים. כלל פרקי הסדרה יופצו ברחבי העולם בשירות הזרמת המדיה "פריים וידאו" ב-27 במאי 2026. הסדרה תופץ הן בגרסת שחור-לבן והן בגרסה צבעונית.

תקציר העלילה
בן ריילי, חוקר פרטי מזדקן שנקלע לקשיים כלכליים, מתמודד עם חייו הקודמים כגיבור-העל היחיד בניו יורק בשנות ה-30 של המאה ה-20. כאשר תיק חקירה חריג במיוחד מגיע לידיו, הוא נאלץ לשוב וללבוש את זהותו הישנה כ"עכביש" ולהתמודד מחדש עם עברו, על השלכותיו האישיות והטראגיות.

 צוות השחקנים והדמויות 
 דמויות ראשיות 
 ניקולס קייג' – בן ריילי / "העכביש", גרסה מבוגרת, צינית ומחוספסת של ספיידרמן, המשמש כחוקר פרטי וגיבור-על בעולם חלופי המבוסס על ניו יורק בשנות ה-30 של המאה ה-20. לאחר שפרש מתפקידו בעקבות טרגדיה אישית, הוא נאלץ לשוב ולהפוך ל"עכביש" כאשר עברו ממשיך לרדוף אותו.
 לאמורן מוריס – רובי רוברטסון, חברו של ריילי ועיתונאי עצמאי חרוץ, הנוטה לרדוף אחר סיפורים מסוכנים בתקווה להתקדם בקריירה שלו; בניגוד לריילי הפסימי, רוברטסון נותר אופטימי ביחס לעתידו.
 לי ג'ון לי – קאט הארדי, זמרת במועדון לילה ופאם פאטאל, הקשורה לקנוניה בעולם הפשע התחתון של ניו יורק. דמותה עוצבה בהשראת כוכבות קולנוע קלאסיות כדוגמת אנה מיי וונג, ריטה הייוורת', לורן באקול וקים בייסינגר.
 קארן רודריגז – ג'נט, מזכירתו של ריילי ושותפתו לחקירות, המהווה עבורו דמות תומכת אך ביקורתית.
 ברנדן גליסון – סילברמיין, בוס מאפיה ניו יורקי רב-עוצמה, בעל קשרים אפלים לעברו של ריילי, אשר שרד ניסיונות התנקשות רבים ונחשב מסוכן באותה מידה שהוא פיקח.
 אייברהם פופולה – וטרינר ממלחמת העולם הראשונה המחפש "הזדמנות להתקדם" בחייו.
 ג'ק יוסטון – פלינט מארקו, שומר ראש.
 דמויות משניות 
 לוקאס האס – בריון העובד בארגונו של סילברמיין.

שחקנים נוספים שלוהקו לתפקידים שפרטיהם לא נחשפו כוללים את קמרון בריטון, קארי כריסטופר, מייקל קוסטרוף, סקוט מקארתור, ג'ו מאסינגיל, ויטני רייס, אמנדה שול, אנדרו קולדוול, איימי אקווינו ואנדרו רובינסון
 דמויות אורחות 
 קאי קסטר
 ריצ'רד רובישו – עורך עיתון ה"דיילי ביוגל".

הפקה
פיתוח
במרץ 2019 הצהיר יו"ר "סרטי סוני", טוני וינצ'יקוורה, כי יקום ספיידרמן של סוני (SSU) יורחב גם לטלוויזיה, עם סט של פרויקטים המבוססים על חוברות הקומיקס של "מארוול קומיקס", שיפותחו על ידי "Sony Pictures Television"., האולפנים בחנו באופן פנימי דמויות מתוך 900 הדמויות שבבעלותם כדי להחליט אילו מהם יופיעו.

לאחר עבודתם על סרט ההנפשה "ספיידרמן: ממד העכביש" (2018), חתמו פיל לורד וכריסטופר מילר באפריל 2019 על הסכם כולל עם "Sony Pictures Television" שכלל פיתוח מספר סדרות טלוויזיה עבור האולפנים, כולל סדרות המבוססות על דמויות מבית "מארוול קומיקס", שבהן עשויות להופיע דמויות מ"ממד העכביש", כמו-כן גם גרסאות לייב-אקשן שלהם. חלק מהפרויקטים היו אמורים להיות מופקים בשיתוף פעולה עם איימי פסקל, מפיקה קבועה של סרטי "ספיידרמן".

בספטמבר 2020, "סרטי סוני" היו במשא ומתן עם שירות הזרמת המדיה "פריים וידאו" לשמש כמפיצת סדרת הטלוויזיה. בפברואר 2023 נחשף כי "Sony Pictures Television" שוקדת על פיתוח סדרת טלוויזיה המבוססת על דמותו של ספיידרמן נואר עבור ערוץ "MGM+" ושירות "פריים וידאו". אורן אוזיאל פיתח את הסדרה יחד עם פיל לורד, כריסטופר מילר ואיימי פסקל, אשר שימשו כמפיקים בפועל, כשעל כתיבת התסריט הופקד אוזיאל עצמו. בדצמבר 2023, אמזון שכרה את סטיב לייטפוט, ששימש בעבר כשואוראנר של הסדרה "המעניש" מבית "Marvel Television" ו-"נטפליקס" (2017–2019), כדי לשמש כשותף לשואוראנר ומפיק בפועל לצד אוזיאל. במאי 2024, אמזון אישרה והזמינה רשמית את הסדרה תחת השם "Noir", כאשר הבמאי הארי בראדביר צורף לבימוי והפקת שני הפרקים הראשונים בפועל, ואליו הצטרפה גם נצ'ינגה סטיוארט כבמאית נוספת.

על הפקת הסדרה בפועל הופקדו פבלינה הטופיס, אדיטיה סוד ודן שיר. ביולי 2024, שונה שם הסדרה ל-"Spider-Noir" במטרה להדגיש את הקשר שלה ליקום ספיידרמן. ונחשף כי היא תכלול שמונה פרקים באורך של 45 דקות כל אחד.

באוגוסט 2024, דיווחה לסלי גולדברג מ-Puck News כי "סרטי סוני" אינה צפויה לחדש את ההסכם שלה עם לורד ומילר, לאחר שהשניים לא הסכימו עם האולפנים על תקציב הסדרה. בשלהי 2024, דווח כי סוני הפסיקה לפתח סרטים נוספים ליקום ספיידרמן שלה באותה תקופה, והחליטה להתמקד בפרויקטים אחרים, כגון הפקת הסדרה.

כתיבה
עלילת הסדרה מתרחשת בעולם חלופי המבוסס על ניו יורק במהלך שנות ה-30 של המאה ה-20, כאשר נשיאת "Sony Pictures Television", קתרין פופ, תיארה את הסדרה כעיבוד מחודש לדמותו של ספיידרמן נואר ביקום ספיידרמן של סוני (SSU). עם חשיפת פיתוח הסדרה, דווח ב"וראייטי" כי היא תתרחש ביקום עצמאי משלה, ותתמקד בדמות ראשית שונה במקום בדמותו של פיטר פארקר, שהוא נוטל-זהותו של ספיידרמן נואר בחוברות הקומיקס.

פיל לורד וכריסטופר מילר הצהירו במאי 2023 כי פיתוח הסדרה וחדר התסריטאים שלה הוקפאו עקב שביתת גילדת התסריטאים של אמריקה (WGA) שהחלה מוקדם יותר באותו חודש, כאשר העבודה על הסדרה תוכננה להתחדש לאחר סיום השביתה. שביתת הכותבים הסתיימה בשלהי ספטמבר 2023.
ליהוק
במאי 2023 הצהירו לורד ומילר כי קיימת אפשרות שניקולס קייג' יגלם את דמותו של ספיידרמן נואר בסדרה, לאחר שדיבב גרסה של הדמות בסרט "ספיידרמן: ממד העכביש". קייג' היה במשא ומתן על קבלת התפקיד בפברואר 2024, וליהוקו אושר במאי 2024.

ביולי 2024 נמסר על ליהוקם של מספר שחקנים נוספים לסדרה, בהם לאמורן מוריס, ברנדן גליסון, לי ג'ון לי, ואייברהם פופולה. ליהוקו של גליסון אושר בספטמבר 2024, כאשר נמסר על ליהוקם של ג'ק יוסטון וקארן רודריגז לצוות השחקנים הראשי.

באותו חודש, לוהקו גם לוקאס האס, קמרון בריטון, קארי כריסטופר, מייקל קוסטרוף, סקוט מקארתור, ג'ו מאסינגיל, וויטני רייס, ואמנדה שול בתפקידים חוזרים שפרטיהם לא נחשפו. דמותו של האס עובדת עבור דמותו של גליסון. בנובמבר 2024, אנדרו קולדוול לוהק לתפקיד משני בסדרה, ואחריו הצטרפו איימי אקווינו ואנדרו רובינסון בפברואר 2025. במרץ 2025 נמסר על ליהוקו של קאי קסטר לתפקיד אורח שפרטיו טרם פורסמו, אם כי נאמר כי הוא קשור לדמות אחרת בסדרה.
עיצוב
על עיצוב התלבושות של הסדרה הופקדה המעצבת טרייס פילד, לאחר שעיצבה בעבר את חליפתו של פראולר, שנלבשה על ידי דונלד גלובר בסצנה בלייב אקשן מתוך סרט ההנפשה "ספיידרמן: מעבר לממד העכביש" (2023).
צילומים
צילומי הסדרה החלו באוגוסט 2024 בלוס אנג'לס, עם דארן טירנן בתור הצלם הראשי. ברנדן גליסון החל לצלם את חלק מסצנותיו כבר בתחילת אוקטובר 2024.

במהלך ההפקה, הצילומים הושעו באופן זמני עקב שריפות שפרצו בדרום קליפורניה בינואר 2025. במקור, התעתדו הצילומים להסתיים בפברואר 2025, אך בפועל הסתיימו באמצע מרץ.

כחלק מהחזון האמנותי של הסדרה, הצילומים נערכו תוך שימוש במצלמות בשחור-לבן ובפילטרים מיוחדים, שנועדו לשחזר את הסגנון האותנטי של סרטי הפילם נואר המוקדמים של שנות ה-30, כולל שימוש בצללים ארוכים ובניגודיות חזותיות גבוהות.

גמר הפקה
על עריכת הסדרה הופקדה העורכת טירסה האקשו.

הפצה
הסדרה עתידה לעלות לשידור בארצות הברית בערוץ "MGM+" בשנת 2026, לפני שתהיה זמינה לצפייה גלובלית, כולל בארצות הברית, בשירות "פריים וידאו". הסדרה תכלול שמונה פרקים, ותשודר בשתי גרסאות – גרסה בשחור-לבן וגרסה בצבע מלא.

קישורים חיצוניים

הערות שוליים

קטגוריה:מארוול קומיקס - סדרות טלוויזיה
קטגוריה:סדרות דרמה אמריקאיות
קטגוריה:סדרות פעולה אמריקאיות
קטגוריה:ספיידרמן: סדרות טלוויזיה
קטגוריה:סדרות טלוויזיה מקוריות של אמזון
קטגוריה:תוכניות טלוויזיה שמתרחשות בניו יורק